Matul il-lejl ta' bejn it-2 u t-3 ta' Diċembru 2016, il-Monument tas-Sette Giugno reġa' tpoġġa fi Pjazza San Ġorġ, il-post oriġinali tiegħu fl-akbar pjazza tal-Belt Valletta. Fl-2010, meta Malta kienet immexxija minn Gvern Nazzjonalista, kien ġie deċiż li dan il-monument maestuż kellu jitneħħa minn fejn kien sakemm tiġi ristrutturata Pjazza San Ġorġ. B'danakollu, meta tlesta x-xogħol fuq il-pjazza minflok ma tqiegħed lura f'postu, il-monument intefa' ġo Ġnien Hastings, 'il bogħod mill-għajn. Iżda l-post ġdid tiegħu ġo Ġnien Hastings ma niżel xejn tajjeb ma' għadd imdaqqas tal-pubbliku, għaldaqstant bdew isiru appelli sabiex il-monument iddedikat lil ħutna Maltin maqtulin mis-suldati tal-ħakkiem barrani jerġa' jieħu postu fejn seħħet parti kbira mill-ġrajja mdemmija tas-Sette Giugno 1919. Wara l-elezzjoni ta' Marzu 2013, il-Gvern ġdid tal-Partit Laburista tant kemm ried jagħti widen għall-appelli tan-nies, wettaq eżerċizzju ta' konsultazzjoni pubblika mnedija mill-Ministeru tat-Trasport u l-Infrastruttura taħt il-Ministru Joe Mizzi flimkien mal-Korporazzjoni għar-Riġenerazzjoni tal-Port il-Kbir. 64% ta' dawk li tennew l-opinjoni tagħhom kienu favur li l-monument jerġa' jitqiegħed fi Pjazza San Ġorġ fejn kienu seħħew l-irvellijiet tal-1919. F'temp ta' sitt xhur saru l-istudji tekniċi u loġistiki kollha neċessarji u nbdiet il-ħidma sabiex il-monument jinqala' mill-Ġnien ta' Hastings biex sal-aħħar tal-2016 ittieħed lura fi Pjazza San Ġorġ, fejn oriġinarjament kien tqiegħed nhar is-7 ta' Ġunju 1986. Il-Monument tal-Vittmi tas-Sette Giugno huwa xogħol tal-bronż mill-aqwa tal-Iskultur Rabti Anton Agius. Fl-espressjoni ta' wġigħ u disperazzjoni minquxa fuq ix-xbihat tal-figuri l-iskultur esprima bl-akbar onestà t-tbatija li l-poplu Malti kien qed iġarrab taħt il-madmad kolonjali. It-tifkira fuq il-pedestall tal-monument bl-ismijiet tal-erba' vittmi Karmnu Abela, Manwel Attard, Ġużeppi Bajada u Wenzu Dyer hija miktuba bl-ilsien Malti biex fl-opinjoni tiegħi tgħaddi messaġġ qawwi li dawn il-Maltin mietu għal Malta u għal ħadd iżjed. Hija tassew ħasra li qatt ma tqiegħdu l-ismijiet taż-żewġ vittmi l-oħrajn li kienu mietu fil-ġimgħat ta' wara l-irvellijiet kaġun tal-ġrieħi li ġarrbu; qed nirreferi għal Francesco (Ċikku) Darmanin u ċertu Toni Caruana. Minbarra l-mejtin kien hemm madwar 50 ruħ li ndarbu waqt l-irvellijiet. Ta' min ifakkar ukoll li ġew arrestati għadd ta' Maltin għax ħadu sehem fl-irvellijiet ta' bejn is-7 u t-8 ta' Ġunju 1919. Dawn tressqu l-qorti u ngħataw sentenzi ħorox ta' ħabs, saħansitra sa' 20 sena priġunerija. Bl-amnestija għall-ħatra tal-Gvernatur Ingliż ġdid inħafritilhom parti mis-sentenza jew is-sentenza kollha. Xogħlijiet oħrajn ta' Anton Agius li jirrakkuntaw b'tant passjoni il-mumenti drammatiċi fl-istorja tal-poplu Malti huma fost oħrajn il-Monument ta' Dun Mikiel Scerri u Sħabu li jinsab fi Pjazza Palma, il-Belt, il-Monument tal-Ħelsien fil-Birgu, il-Monument tal-Ħaddiema, l-Imsida u l-Monument tal-mibki Manwel Dimech li jinsab f'Misraħ Kastilja. Monument ieħor li jfakkar il-vittmi tal-irvellijiet tas-7 ta' Ġunju 1919 jinsab fiċ-Ċimiterju tal-Addolorata. Huwa xogħol l-Iskultur Anglo-Russu Boris Edwards fuq disinn li għamel mal-Iskultur u Disinjatur Malti Gianni Vella. Dan il-monument kien ġie inawgurat fid-9 ta’ Novembru 1924 u tqiegħed fuq il-qabar fejn jinsabu miġbura l-fdalijiet tal-vittmi flimkien. Interessanti huwa l-fatt li l-Iskultur Gianni Vella kien esperjenza personalment l-irvellijiet u ra b’għajnejh wieħed mill-feruti jinġarr minn sħabu għal ġol-bini taċ-Circolo La Giovine Malta fi Triq Santa Luċija, il-Belt. L-Iskultur Boris Edwards, li twieled fil-belt ta’ Odessa l-Ukrajna, kien ġie jgħix Malta fl-1919 u miet hawnhekk fl-1924. Huwa jinsab midfun fiċ-Ċimiterju ta’ Braxia, f’Tal-Pietà.